Papersnake/gushiwen huggingface dataset:
东路赤岭铺
孙蕃（明代）

官路日长蝴蝶飞，豫章花落点征衣。
江南江北牡丹过，肠断春归客未归。
宗上人溪山亭
刘基（明代）

湖上清溪溪上山，山亭结构俯人寰。窗中树色宜晴雨，门外滩人自往还。

鍊药井寒玄鹤逝，采莲舟去碧波闲。春兰秋桂年年好，憔悴风尘漫厚颜。
寄刘吏部
邓于蕃（明代）

曾记龙门御李时，汪汪千顷玉为姿。兴来共酌三山月，别去难为尺素词。

庐岳峥嵘瞻气色，秣陵佳丽助吟思。狂余潦倒衡茆下，犹慰云霄有故知。
百字令 其七 六月十五日京闱题壁
黄钧宰（清代）

几何日月，记秋风江上，分明此地。矮屋依然乡树远，真个人生地寄。

旧境何常，虚名未必，莫再牵人意。槐清锁院，一时风景重记。

可叹百尺高技，风尘困折，变作柔条细。多买胭脂学涂抹，也要妆成妩媚。

千古文章，百年事业，愧煞雕虫技。低头为此，消磨多少豪气。
拟古七十首 其八 刘文学桢陪宴
王世贞（明代）

公子富令德，穷乐在清时。卜昼启初筵，丙夜犹未疲。

丛篁夹文馆，碧萼缀丹梯。潜月青林端，万颖射金池。

澄露滴华桐，薰风穆然吹。炮炙参差进，觞醴纵横飞。

伎士慕新端，肉奋丝竹驰。渊鳞中踊跃，宿鸟无宁枝。

冉冉东方曙，欢唱掩鸣鸡。冠盖散交衢，粉泽有馀施。

畸客誇殊遇，叹息不可追。
三峡桥
黄诰（宋代）

桥压神龙三四秋，良材应是鬼神搜。
猿猱争饮涧中水，草木不知天下秋。
隐士闲行随白鹿，道人长往驾青牛。
灵源自与天河接，谁信江淮是末流。
谢池春
佚名（宋代）

爱鬓云长，惜眉山，寻乍相见，一时眠起。为伊尚验，未欲将言相戏。早樽前、会人深意。
霎时间阻，眼儿早巴巴地。便也解、封题相寄。怎生是款曲，终成连理。管胜如、旧来识底。
寄送许待制知越州
梅尧臣（宋代）

喜公新拜会稽章，五月平湖镜水光。
菡萏花迎金板舫，葡萄酒泻玉壶浆。
云归秦望山头静，雨洗若耶溪上凉。
天子不能烦待从，可将吟咏报时康。
银屏晚眺
缪宝娟（清代）

瞥见城南列画屏，登临遥望醉眸醒。四围远树低平野，一角斜阳上小亭。

古寺钟鸣僧罢饭，幽林风定鸟梳翎。归途回首沧茫里，十二峰头不断青。
龙门八韵
薛能（唐代）

河浸华夷阔，山横宇宙雄。高波万丈泻，夏禹几年功。

川迸晴明雨，林生旦暮风。人看翻进退，鸟性断西东。

气逐云归海，声驱石落空。近身毛乍竖，当面语难通。

沸沫归何处，盘涡傍此中。从来化鬐者，攀去路应同。
春日答所知
李兆先（明代）

草堂无事起常迟，闲爱逢春静爱诗。
十日浓阴常带雨，一池空碧漫生漪。
青回院柳莺犹涩，开到园花蝶未知。
三尺短墙君共我，韶光如此合分谁。
雨中问讯金沙
杨万里（宋代）

金沙道是殿群芳，不道荼蘼输一场。
十里红妆蹈青出，一张锦一晒晴香。
只须旧荫已无暑，更走新条如许长。
若恨昨朝来草草，夜来风雨更禁当。
和徐思叔题贫乐图
杨长孺（宋代）

三间破屋一床书，锦心绣口冰肌肤。
自纫枯叶作袴襦，此君便是长须奴。
怀邓南夫
陈渊（宋代）

丈室经年疏玉麈，数行何日寄银钩。只应立我轩前柳，满眼飞绵绿正稠。
阮郎归
曹勋（宋代）

玉宸赐得水云身。初欣不佩绅。烟霞一任著衣巾。朝中散袒人。

湖水静，了无尘。语兼天上春。道人相见肯情亲。银钩墨尚新。
登浚县文昌阁
刘克修（明代）

杰阁岧峣倚翠微，寒烟衰草正离离。姬封百里馀清卫，禹迹千离只大伾。

涉世谁分薪者梦，忧天徒切杞人悲。凭高北望频翘首，何处彤云是禁闱。
水调歌头（临桂水月洞）
曾宏正（宋代）

风月无尽藏，泉石有膏肓。古今桂岭奇胜，骚客费平章。不假鬼桂神运，自是地藏天作，圆魂钟相望。举首吸空翠，赤脚踏沧浪。
惊龙卧，攀栖鹘，翳鸾凰。秋爽一天凉露，桂子更飘香。坐我水精宫阙，呼彼神仙伴侣，大杓挹琼浆。主醉客起舞，今夕是何乡。
酬助甫二首得楚圻二字 其一
宗臣（明代）

君昔驱龙下三楚，湘妃汉女愁江渚。岂有高歌散白云，至今老树作人语。
题陈岩庵寄诸兄弟
吕声之（宋代）

地接丹丘姥岭赊，山盘曲折状如蛇。
每因过此瞻双陇，何必从如置万家。
孝弟本根时润泽，诗书种子日萌芽。
到来岂但春秋祀，酌水何妨一献花。
玉成叟书来索诗
韩淲（宋代）

赣上书来寄近诗，经行已得蔡邕碑。老年文力能如此，壮日交邕定可知。

贾马以前须有作，应刘而下复推谁。冰霜满眼梅开未，想见翛然句益奇。
次牧《翁六月七日迎河东君于云间喜而有述》诗 其三
何云（宋代）

鸳湖犹未比情深，蟾影只应照柳阴。结念芙蕖缘并蒂，关情栀子是同心。

箫能迎鹤方知曲，琴解求凰始赏音。十斛明珠等闲事，头春争拟惜量金。
千秋岁·半身屏外
惠洪（宋代）

半身屏外。睡觉唇红退。春思乱，芳心碎。空馀簪髻玉，不见流苏带。试与问，今人秀整谁宜对。湘浦曾同会。手搴轻罗盖。疑是梦，今犹在。十分春易尽，一点情难改。多少事，却随恨远连云海。
汉宫人入道
戴叔伦（唐代）

萧萧白发出宫门，羽服星冠道意存。霄汉九重辞凤阙，

云山何意访桃源。瑶池醉月劳仙梦，玉辇乘春却帝恩。

回首吹箫天上伴，上阳花落共谁言。
述怀
徐仁铸（清代）

颇志万方略，而抱千古悲。凝情叩丹府，俯仰将安为？

江湖摇落处，詄荡高莫窥。堕地得此生，追怀涕如縻。

欲从世尊法，解释诸苦危。一发钧所系，片云雨之基。

悠悠尘世名，耿耿罔极思。歌成孰告哀，中夜三歔欷。
禅人并化主写真求赞 其七十三
释正觉（宋代）

神静气清，心空眼明。诸尘中豁落，万像里峥嵘。去而随，来而迎。

三世竖，十方横。风吹便倒须相信，恰恰谁曾与物争。
首夏二章呈诸邻
司马光（宋代）

首夏木阴薄，清和自一时。
笋抽八九尺，荷生三四枝。
新服裁蝉翼，旧扇拂蛛丝。
莎径热未剧，晨昏来往宜。
左目痛六言九首
刘克庄（宋代）

昏花废干禄书，麻嗏类辟瘟符。
草字见嗤醉秃，小楷难付官奴。
同杜云川雨泛西林庵
曹辑五（清代）

扁舟乘雨隙，小泛遍郊坰。寺浸湖光白，桥连山气青。

鱼虾喜兼味，宾主久忘形。薄暮移归棹，风吹酒半醒。
听蝉
赵嘏（唐代）

噪蝉声乱日初曛，弦管楼中永不闻。

独奈愁人数茎发，故园秋隔五湖云。
一斛珠
佚名（宋代）

红牙板歇。韶声断、六么初彻。小槽酒滴真珠竭。紫玉瓯圆，浅浪泛春雪。
香芽嫩蕊清心骨。醉中襟量与天阔。夜阑似觉归仙阙。走马章台，踏碎满街月。
和雁湖先生病起自警八章
程公许（宋代）

观空得舍筏喻，示病无散花天。
从渠幻起幻灭，我自燕处超然。
春别诗四首·其四
萧子显（南北朝）

衔悲揽涕别心知，桃花李花任风吹。
本知人心不似树，何意人别似花离。
题张漕子温贵希斋
喻良能（宋代）

新营老先生，喜好一何异。
端能友造物，直欲骑元气。
古货今难卖，太羹元少味。
阳春谁肯和，玄白人争议。
知己如晨星，一笑聊自慰。
先民不云乎，有以少为贵。
和佥事夹谷之寄韵
方逢辰（宋代）

夫子说周易，肇开太极分。
及乎作春秋，下逮西狩麟。
混辟至决裂，坚冰致习驯。
三皇何皞皞，五帝何纷纷。
卓哉洙泗翁，道大孤无邻。
于是作六经，以救万世人。
孟氏辨义利，战国骇所闻。
不肯为老聃，和光同其尘。
人不识四端，岂知有君亲。
孔孟作日月，然后夜向晨。
天高与地下，中立师与君。
师以扶网常，君以治广轮。
廉耻甚鈇钺，礼教威斧斤。
自古立宇宙，以道为精神。
清溪斗大邑，土瘠民甚贫。
虎豺方恣睢，骃骐忽诹询。
痛民若赤子，礼士如上宾。
簟瓢在陋巷，穷则独善身。
家有读书屋，乃为劫火焚。
仁人忽行恻，仲氏敢具陈。
公肯挈坠道，天未亡斯文。
移檄作主宰，歌诗示恩勤。
弦歌已久废，简陋尚可因。
祠堂俨遗像，生徒招惊麕。
户内有洙泗，山中见华勋。
光霁挹茂叔，粹盎师伯淳。
体用契忠恕，恭安想天申。
仰师千载上，兴起三代民。
剥穷果不食，贞下元又春。
太极在何处，青归烧痕新。
筑台词（汉武筑通天台，役者苦之）
刘驾（唐代）

前杵与后杵，筑城声不住。我愿筑更高，得见秦皇墓。
题四景山水图 其三 渊明爱菊
黄仲昭（明代）

彭泽赋归来，托身篱菊中。夷齐迹虽异，商周时则同。

世无汉昭烈，千载空卧龙。
證道歌 其一四五
释印肃（宋代）

一月普现一切水，四处分舟同一体。多中一了一中多，莫学痴猿捞沼底。
王昭君叹二首 其二
沈满愿（南北朝）

今朝犹汉地，明旦入胡关。高堂歌吹远，游子梦中还。
疏影 寄怀旷庵
沈皞日（清代）

花寒夜五。正帘垂簟拂、故人愁处。柿叶翻时，空帐孤鸾，酒醒背灯谁语。

泪痕验取新正破，便记起、妆楼如雨。纵芳樽、不减吟笺，总是安仁诗句。

况值离群远别，閒居尔有赋，我更羁旅。木末茶烟，双塔松风，两地相思春暮。

弄珠九派湖光碧，争得似、虹桥低树。认巷边、门掩乌衣，燕子飞来飞去。
幸梨园观打毬应制
武平一（唐代）

令节重遨游，分镳应綵毬。骖驔回上苑，蹀躞绕通沟。

影就红尘没，光随赭汗流。赏阑清景暮，歌舞乐时休。
偕张总干章帅机同游檀溪登极目和韵
李曾伯（宋代）

底须风景叹新亭，且听樽前贱子陈。
拚却玉山颓绿醑，莫将银海眩黄尘。
山容似画屏环立，世事如棋局几新。
惟有东风不今古，露花烟柳一般春。
别鄂倅赵有孚
章采（宋代）

芙蓉花下把离觞，江汉秋生夕涨凉。
騕褭神驹行地急，迢遥仙鹤去天长。
蜀兵未解星辰赤，淮哨将来日月黄。
近世平戎无好手，请陈上策献君王。
奉和少师端午日赐宴诗韵时同纂修群书于文渊阁下 其一
王绂（明代）

位列台阶五福昌，怜才多见进贤良。诏编简册兴文教，宴锡蒲觞被宠光。

雅量容人皆感德，新诗对客即成章。鮿生展拜嗟何晚，四海声名久播芳。
长干送别
孙锐（宋代）

君子于行东渡头，江村烟雨看眠鸥。秋风不借游山屐，客梦长呼问酒楼。

八斗才怜新鹤发，十千囊尽敝貂裘。不须刎颈酬知己，一曲琵琶在远舟。
送史唐英二首
李流谦（宋代）

藉甚闻名久，惠然从我游。
敢云国士遇，每向古人求。
一第娱亲尔，高怀可意不。
咸韶乱蛙吹，期子继苏欧。
送孙叔静
李之仪（宋代）

浮云无定着，乍合还分离。廓开万里天，好是无云时。

我怀苦萧万，多感不自拾。奈何情所亲，容易成南飞。

秦人虽受宝，睨柱谁瑕疵。空能九宾赏，终负连城归。

此道固有命，如君应未迟。且从淮上游，霜浓蟹螯肥。

载取一樽酒，里门相扶携。笑语欲难背，古人良可期。

开编若对面，谑浪尤相宜。皎皎澄汉月，森森琼树枝。

燕地重郭隗，吴儿轻陆机。晓来犹薄露，会见高风披。
次韵题颙颙轩
释德洪（宋代）

睡觉飞蚊绕鬓声，读书偏爱小窗明。梧阴满地方隐几，想见搜诗毛骨清。

谁教风鉴在人间，眉宇渊然如鲁山。指点虚无数归雁，摩挲香滑写琅玕。

旧闻五色笔如椽，平生醉里傲羲轩。登轩不解颙颙意，幽鸟自啼华不言。

贾生忧鵩入其居，子美亦遭牛酒污。仙郎兵卫森画戟，风调特与前人殊。

杖屦相从年可忘，不羞蒹葭玉树旁。青眼特开浮世少，白头相逢故意长。

尚记垂髫秀发时，神彩不异崔宗之。此生流落天一角，敢料长沙再见期。
满庭芳·共庆清朝
佚名（宋代）

共庆清朝，四时欢会，贺筵开会集佳宾。风流鼓板，法曲献仙音。鼓笛令、无双多丽，十拍板、音韵宣清。文序子，双声叠韵，有若瑞龙吟。当筵，闻品令，声声慢处，丹凤微鸣。听清风八韵，打拍底、更好精神。安公子、倾杯未饮，好女儿、齐隔帘听。真无比、最高楼上，一曲称人心。
将过湖南经马当山庙因书三绝
杜荀鹤（唐代）

人说马当波浪险，我经波浪似通衢。

大凡君子行藏是，自有龙神卫过湖。

贪残官吏虔诚谒，毒害商人沥胆过。

只怕马当山下水，不知平地有风波。

九江连海一般深，未必船经庙下沈。

头上苍苍没瞒处，不如平取一生心。
春晚
晁说之（宋代）

春晚何为尚絮袍，强寻乐事慰无聊。
锻声不让雨声急，花影争随幡影高。
莫问糇粮难卒岁，且无甲马在今朝。
书成泥首懒櫬榇，定是苍生不我遭。
刘小漕
李新（宋代）

乱红缬眼柳花飞，烟抹霅溪秀一围。
北背美人占梦去，夕阳行一舞雩归。
三吴父老传冰节，两蜀江山识绣衣。
预草封章千百纸，此身明日接天威。
两同心
杨无咎（宋代）

行看不足。坐看不足。柳条短、斜倚春风，海棠睡、醉欹红玉。清堪掬。桃李漫山，真成粗俗。

遥夜几番相属。暗魂飞逐。深酌酒、低唱新声，密传意、解回娇目。知谁福。得似风流，可伊心曲。
千秋岁 其二 题霜哺图为袁重其寿母
王士禄（清代）

袁生把臂。珍重频相谓。从少日，依堂背。丸熊良已苦，坩鱃谁曾馈。

图反哺，清霜几下慈乌泪。

太息钦君意。菽水君何愧。门子洁，风人贵。母持灵寿杖，儿作斑衣戏。

歌一阕，为君侑祝千秋岁。
扬雄
张之洞（清代）

寂寞倡狂作乱臣，苦搜奇字美亡新。成都不少文章士，浅陋何缘动富人。
题卢处士山居
温庭筠（唐代）

西溪问樵客，遥识楚人家。
古树老连石，急泉清露沙。
千峰随雨暗，一径入云斜。
日暮飞鸦集，满山荞麦花。
寿阳曲·江天暮雪
马致远（元代）

天将暮，雪乱舞，半梅花半飘柳絮。
江上晚来堪画处，钓鱼人一蓑归去。
访舫公不遇老僧同回
向文焕（清代）

物外访禅隐，萋萋霜草深。香云沉佛阁，落叶点松阴。

木纳老僧性，幽栖寒鸟心。重门扃阗寂，何处作孤寻。
书事二首
刘克庄（宋代）

谦之绋翣迎归福，平甫灰钉送返莆。
空累两家营后事，仅留四返遗诸孤。
学徒谁是单传者，史藁曾经乙览无。
贫富皆当终牖下，招魂何处有神巫。
送苹乡丘克明
舒頔（元代）

杨柳矶，燕子飞，江西倦客江东归。芦芽出水鳜鱼肥，君今归去归耶非？

闻君疾，未相识，漫浪赠言恐无益。新丰斗酒何日逢，人生意气无南北。

喜津津，去宜春，莺花满路娱归人。君不见都门冠盖都忧恼，挂杖故园风日好。
徐君季纯常德教授廨中名一室日如舟取东坡为
赵蕃（宋代）

莫嫌学舍小如舟，容得平南酒拍浮。
试问梦为蝴蝶去，何如万里没轻鸥。
寄题冯君宁国梦堂
方回（元代）

六如第一伽陀字，堂扁剩传弹铗冯。
肖象谓当求傅弼，伤麟无复见姬公。
发棺义已参坡老，札闼嘲犹忆醉翁。
栩栩侯王热人眼，渠知身落大槐宫。
洞山十咏 其四 梅沼
岑安卿（元代）

孤根悬倒影，彷佛浮灵槎。疏疏枝间雪，淡淡波中花。

松竹复相亚，偃蹇同欹斜。折香汲深寒，清供推禅家。
夏日幽居
黄凯钧（清代）

白芨花残半夏生，经时不向市中行。一双啄木忽飞至，和我山房捣药声。
九吟诗·棲真
吴昌裔（宋代）

鉴破千年浑沌心，石楠当户洞音音。
诗{左朋右瞿}犹怯春寒在，扪石梯云不敢深。
次韵酬达善
舒岳祥（宋代）

昔有好名者，举国让子之。
若或非其人，箪食见色辞。
草木固同臭，磁铁非有期。
主人解谈谐，寓言蒙庄卮。
陶公岂真乞，善谑淇澳诗。
仲尼不假盖，将护子夏非。
贤哉此宾主，不乞彼自贻。
拜明招二先生墓有感
王柏（宋代）

束发家庭识所宗，平生心在瓣香中。
白头始下券台拜，的的精诚自感通。
世祖
杨子器（明代）

那吒城内起楼台，万朵宫花次第开。
见说南朝好儿女，远随帝玺渡江来。
管仲
王十朋（宋代）

小节区区岂足羞，功名未显分累囚。平生自有真知己，宁患威公怨射钩。
送德麟监院归天童和杨廷秀韵二首
陆九渊（宋代）

尽道吾庐登陟难，上人得得到相看。
莫言无物堪延待，也有茶浇舌本乾。
奉和圣制答张说扈从南出鼠雀谷之作
王丘（唐代）

襟带三秦接，旂常万乘过。阳原淑气早，阴谷沍寒多。

花缛前茅仗，霜严后殿戈。代云开晋岭，江雁入汾河。

北土分尧俗，南风动舜歌。一闻天乐唱，恭逐万人和。
温泉寺
曲端（宋代）

曾统山西十万兵，腰间宝剑血犹腥。山僧不识英雄客，俣必叨叨问姓名。
闻知己入翰林
贯休（唐代）

天骥头似鸟，倏忽四天下。南金色如椹，入火不见火。

吾交二名士，遽立于帝左。凤姿既出世，天意嘱在我。

奇哉子渊颂，无可无不可。
暇日偶成
陈著（宋代）

天赐衰年一屋清，住深不接过门声。
带泥筍角烧易熟，得雨芥心批又生。
山与云宜时弄色，鸟乘春旺自呼名。
谁能计较方来事，粥料何妨逐日营。
登农山访张道士故庵遗址因望钟山偶赋
陈琏（明代）

公馀偶到丰亭上，踏破崖前苍藓纹。雨过草香衣染翠，日晴芝暖石生云。

道人已去坛空在，词客重来路莫分。瞻望皇都才咫尺，钟山佳气自氤氲。
偶成
陈某（宋代）

滑滑春泥塞路途，漫漫新水涨江湖。
出门世路皆行险，只好山林听鹧鸪。
圃景大吟呈伯氏
胡宏（宋代）

青鞋黄帽侵晨起，杖策徐行听流水。
云轻淡月欲明时，竹里清风开太始。
山钟间发催天暑，庙鼓连声动群耳。
东山青树映霞明，西岭朱楼眇烟里。
樵夫荷斧晨出山，渔子携鱼午趋市。
静看岐路人营营，独坐小亭秋靡靡。
已知物理时常改，因凶天工神不死。
胸中浩荡一乾坤，世上荣枯均泰否。
悠然种植得佳趣，春意生生自无已。
酬筼房秋崖昆仲见寄韵
释文珦（宋代）

岁月骎骎苦易过，凝霜还见委庭莎。
从来桑下不三宿，此去榆光尚几何。
旧社久流谁复记，远公难觅恨空多。
诸贤赖有刘雷在，时寄新诗到薜萝。
挂席江上待月有怀
李白（唐代）

待月月未出，望江江自流。
倏忽城西郭，青天悬玉钩。
素华虽可揽，清景不同游。
耿耿金波里，空瞻鳷鹊楼。
句
释昙颖（宋代）

莺啭千林花满地，客游三月草侵天。
和范公授
胡宏（宋代）

贫病离居莫厌侵，满床黄卷静披寻。
情通不碍天机妙，行到方知学海深。
宇宙一身虽小小，乾坤万象总森森。
分明此意人难会，长望青衿肯嗣音。
昼锦堂 题王阮亭抱琴堂执书图
邹祗谟（清代）

九曲池边，无双亭畔，使君吟眺初回。正见抱琴长啸，卷帙重开。

非仙非佛扬州吏，亦诗亦史济南才。堪相对，恰称何郎标格，惟有官梅。

迟回。更何处，题斑管，定应校籍兰亭，此日隐囊小几，遥映水苔。

羼提阁里容高坐，渔洋山外许谁陪。前身是，好认玉清仙子，金粟如来。
过三塔寺 其一
张孝祥（宋代）

湖光潋滟接天浮，风捲银涛未肯休。夜岸系舟来古塔，不妨踪迹更迟留。
东坡引 其二
辛弃疾（宋代）

花梢红未足。条破惊新绿。重帘下遍阑干曲。有人春睡熟。

有人春睡熟。

鸣禽破梦，云偏目蹙。起来香腮褪红玉。花时爱与愁相续。

罗裙过半幅。罗裙过半幅。
满江红·秀野诗翁
朱熹（宋代）

秀野诗翁，念故山、十年乖隔。聊命驾、朱门旧隐，绿槐新陌。好雨初晴仍半暖，金釭玉斝开瑶席。更流传、丽藻借江天，留春色。过里社、将儿侄。谈往事，悲陈迹。喜尊前现在，镜中如昔。两鬓全期烟树绿，方瞳好映寒潭碧。但一年、一度一归来，欢何极。
舟中读书有感
李纲（宋代）

渺渺波涛淅淅风，此身忽在大江东。浮家泛宅云烟里，思古伤今图史中。

盗贼从来能伺衅，治安自昔戒除戎。我今惟愿兵戈息，归作梁溪老钓翁。
题云际南峰眼上人读经堂（眼公不下此堂十五年矣）
岑参（唐代）

结宇题三藏，焚香老一峰。云间独坐卧，只是对山松。
次姜尧章饯徐南卿韵二首
陈造（宋代）

姜郎未仕不求田，倚赖生涯九万笺。
稛载珠玑肯分我，北关当有合肥船。
乙巳三月十五日监察御史王东溪节宿戒方回万
方回（元代）

休兵三十有余龄，铁马曾来似不曾。
寒士喜从贤御史，閒人许不老名僧。
画船处处歌春雪，厦屋遥遥贮腊冰。
保得西湖如此好，心知明首遇良肱。
湘江静
史达祖（宋代）

暮草堆青云浸浦。记匆匆、倦篙曾驻。渔榔四起，沙鸥未落，怕愁沾诗句。碧袖一声歌，石城怨、西风随去。沧波荡晚，菰蒲弄秋，还重到、断魂处。

酒易醒，思正苦。想空山、桂香悬树。三年梦冷，孤吟意短，屡烟钟津鼓。屐齿厌登临，移橙后、几番凉雨。潘郎渐老，风流顿减，闲居未赋。
月桂
宋祁（宋代）

月面铺冰不受尘，缘何老桂托轮囷。
吴生斫钝西河斧，无奈婆娑又满轮。
菊后
张埴（宋代）

重来风已落，寒叶集荒阶。
竖子斯人老，先生笑道乖。
便寻梅寄陇，无救橘逾淮。
明日过法去，窊尊倒入怀。
立秋前一日陪抚军城楼待月
王应华（明代）

幕府先秋色，高楼待月开。军声云峤灏，胜气斗间回。

席近星河冷，觞传赤羽催。筹边当重地，前箸愧非才。
送王汲宰蓝田
欧阳修（宋代）

喧喧动车马，共出古都门。
落日催行客，东风吹酒◇。
树摇秦甸绿，花入辋川繁。
若遇西来旅，时应问故园。
读韩非传
张镃（宋代）

谏鼓招言事蔑闻，昧时自鬻更纷纷。
胸中著许堤防策，不救危身肯济君。
寄陆浑县尉李景先
姚合（唐代）

微俸还同请，唯君独自闲。地偏无驿路，药贱管仙山。

月色生松里，泉声在石间。吟诗复饮酒，何事更相关。
过分水岭
李洪（宋代）

江南山尽处，两山如石门。
溪流湍激雪，残日雨犹存。
句
祝元膺（唐代）

雾纹斑似豹，水力健如龙。（见张为《主客图》）
月下会徐十一草堂
韦应物（唐代）

空斋无一事，岸帻故人期。暂辍观书夜，还题玩月诗。

远钟高枕后，清露卷帘时。暗觉新秋近，残河欲曙迟。
题苜蓿峰寄家人
岑参（唐代）

苜蓿峰边逢立春，胡芦河上泪沾巾。
闺中只是空相忆，不见沙场愁杀人。
题木居士二首
韩愈（唐代）

火透波穿不计春，根如头面干如身。

偶然题作木居士，便有无穷求福人。

为神讵比沟中断，遇赏还同爨下馀。

朽蠹不胜刀锯力，匠人虽巧欲何如。
瘿公寓斋与艳秋同饭戏赠二首 其一
曾习经（清代）

万花敷地久成尘，露颖烟蕤的的新。末世文章工峭茜，要知薄媚足精神。
二月望日雪二绝
苏辙（宋代）

老翁衰病不忧花，百口唯须麦养家。
闻道田中犹要雪，兼收凝白试山茶。
题碧桃翠竹便面赠妹婿赵瑛千户
程敏政（明代）

仙葩和露掌中开，天上灵根异种栽。只见清风堪结好，渭川分取一枝来。
志公和尚赞
释慧开（宋代）

杖头络索闲家具，应谶三朝经几秋。生向鹰窠来处异，面皮擘破十三头。

叻，因渠达磨枝条布，恼乱春风卒未休。
避寇即事十二首 其五
左纬（宋代）

草暗迷人迹，山空答履声。夜眠温石去，朝爨束薪行。

骨肉长嬉笑，交朋每送迎。回思无事日，已恐是前生。
送人
夏竦（宋代）

野色兼行色，长亭一送君。
束书登古路，重茧踏寒云。
山过天台小，溪临婺女分。
流光须强学，当宁正崇文。
宿题金山寺
刘沧（唐代）

一点青山翠色危，云岩不掩与星期。海门烟树潮归后，

江面山楼月照时。独鹤唳空秋露下，高僧入定夜猿知。

萧疏水木清钟梵，颢气寒光动石池。
和刘元弼遽室
王庭圭（宋代）

竹径潜通几许深，远窗寒色半晴阴。朱轮画毂走何事，明月清风惬素心。

宴坐壶中观彗景，时游物外拂尘襟。此君定自能留凤，更绝飞鸦噪暮林。
偈颂一百二十三首
释崇岳（宋代）

日可冷，月可热，
众魔不能坏真说。且道如何是真说，
钵盂一日两度湿。
辞众偈
释普交（宋代）

宝杖敲空触处春，光阴掣电旧曾闻。昨宵风动寒岩冷，惊起泥牛耕白云。
次韵项君玉
王琮（宋代）

惠然乘兴访幽栖，细雨冥冥湿杖藜。
七尺身强於鹤瘦，一生心不向人低。
日寻灵药行寒麓，时有新诗付小奚。
欲解貂金同一醉，酒垆闻只在前溪。
送沈掾还乡
陶安（明代）

华辩风生动四筵，公侯礼貌重留连。江南作客千馀里，幕下淹才数十年。

荒径菊松陶令酒，行囊书画米家船。故山莫讶归来早，染就恩袍又着鞭。
淳化中朝会二十三首
佚名（隋代）

大君隆至化，兴运契千龄。
观礼俄班瑞，夷寅尽实庭。
成文调露乐，奉圣拱辰星。
舞佾方更进，朝阳上楚萍。
上黄任道
王令（宋代）

家世无双旧，材资第一良。
山川储地秀，日月合天光。
远色抵千古，洪声压四方。
道如天未丧，子让世谁当。
文斧摩空运，儒工缩手藏。
熔金斥淄石，截玉出端刚。
追复轩羲旧，裨终典诰亡。
夸传争噍噍，问望蔚堂堂。
章甫通期冠，缁裘讵合裳。
计量遗丈引，收取竟寻常。
有渐虽宜贺，论才固在伤。
偶来官簿版，何异任牛羊。
客有装垂橐，时穷道括囊。
贫才完竖褐，义不及妻糠。
剑折终羞屈，兰移不改香。
幸偷容足地，耻学及羹墙。
同日如无善，当年尚取狂。
互乡前事在，北面有先望。
柳山诸诗八首 其四 熙熙亭
顾璘（明代）

亭下涧水清，亭上高云浮。鱼鸟各有托，遂此岩居幽。

虑澹已忘遣，境空复何求。相期碧草色，共对苍山秋。
汴下晚归
贺铸（宋代）

隋渠经雪已流冰，乘兴东游恐未能。
试问何人知夜永，一樽相伴小窗灯。
齐天乐·绿槐千树西窗悄
王沂孙（宋代）

绿槐千树西窗悄，厌厌昼眠惊起。饮露身轻，吟风翅薄，半翦冰笺谁寄。凄凉倦耳。漫重拂琴丝，怕寻冠珥。短梦深宫，向人犹自诉憔悴。残虹收尽过雨，晚来频断续，都是秋意。病叶难留，纤柯易老，空忆斜阳身世。窗明月碎。甚已绝馀音，尚遗枯蜕。鬓影参差，断魂青镜里。
寄吴肃秀才
林逋（宋代）

肄业寄僧房，暑天湖上凉。
竹风过枕簟，梅雨润巾箱。
引步青山影，供吟白鸟行。
明年重访旧，身带桂枝香。
霍彦明通判挽词二首 其一
孙觌（宋代）

龙飞第一春，吏部冠斯文。桂折根犹在，兰深气自薰。

未成观骥展，已复叹芝焚。想像今何在，江东有暮云。
自延祥寺行五里至冲虚观月出林峦之表景物幽胜坐遗履轩望麻姑峰秉烛观稚川丹灶
李纲（宋代）

葛翁令勾漏，晚入罗浮山。丹成尸解去，遗迹犹班班。

当年薪水人，亦得刀圭残。至今有遇者，绿发长童颜。

嗟我慕遐躅，冒暑穷跻攀。叩门日已落，月出青云间。

深院人寂寂，飞泉涧潺潺。松风入琴轸，桂露零星坛。

坐观麻姑峰，耸翠凝烟鬟。更呼老道士，月夜谈玄关。

清景难久驻，忽忽恨言还。却迷桃源路，叹息空尘寰。

兵革未休息，世故方艰难。脱身事幽讨，此志不可删。

未能骑长鲸，聊复乘两班。来寻岩间灶，更鍊飞霞丹。
畎亩十首 其八
王十朋（宋代）

兀兀窗下士，笔耕志良苦。黄卷对圣贤，慷慨深自许。

一朝出干禄，得失战匈宇。曲意阿有司，谀言徇人主。

贪荣无百年，贻谤有千古。丈夫宜自贵，清议重刀斧。
肥乡乡学诸生恭送肥乡训导刘光陛先生百韵诗
崔旭（清代）

隋陆才卓，未遑武功。绛灌绩伟，难振文风。况乎学博，化普黉宫。

难堆首蓿，镜兆芙蓉。笔虽鸣凤，韬讵娴龙。至于奋战，戈戟交功。

宜命将士，谁师生童。乃投袂起，慷慨从戎。兼资文武，绝世英雄。

拜手稽首，颂我明公。公处北海，山岳灵钟。霞轩稽首，颂我明公。

王恭春柳，和峤寒松。词高黄绢，文选青铜。蜚声掷果，觅句支筇。

从师千里，足用三冬。读书映雪，习射弯弓。文光射斗，剑气飞虹。

关西夫子，贮药笼中。渊源有自，沆瀣相通。学成名下，命蹇闱中。

白眉共服，青眼难逢。仅司木铎，诲我童蒙。肥乡地僻，谁振顽聋。

甲寅公至，敷化雍雍。芹池秀撷，芸馆香融。捐修圣庙，櫜解囊空。

主持文运，草偃风从。化行俗美，实大声洪。丙辰寇乱，倏迩山东。

尾滋虿粪，毒爇狼烽。开州边鄙，逼近兵锋。乃奉宪札，奔令匆匆。

从公匪懈，制腾无穹。嵎难负虎，道可当熊。更遵严令，团练乡农。

遍历村落，恺劝愚矇。戈矛创造，旗帜裁缝。毁家纾难，咸荷帡幪。

丁己荒旱，股动斯螽。群连乌合，翼奋鹏翀。有秋莫卜，比户谁封。

食同硕鼠，集类哀鸿。戊午春暮，轸恤恩醲。公司其事，无闲始终。

吏胥弊杜，鳏寡肠充。弃儿满道，谁念龄冲。捐金赎命，忧心忡忡。

恩周童稚，泽及疲癃。赈期已满，公粟难供。春衣可典，母勿尸饔。

藏书可卖，飧使有饛。咸知生乐，不觉年凶。迄乎己未，兵乱交讧。

广平邻境，其势汹汹。又督团练，守望相同。滋除蔓章，转类飞蓬。

大名七属，莫定萍踪。贤劳鞅掌，耿耿精忠。庚申海警，炮震艨艟。

风尘黯黯，波浪汹汹。人情震动，贼势横纵。绸缪未雨，修筑宗墉。

坚城犯险，厚值酬佣。乃铸军器，尅日兴工。乃足粮饷，图匮于丰。

完守入保，孰敢疏慵。辛酉东匪，焚掠天红。村烧处处，城陷重重。

书驰羽檄，军化沙虫。肥乡偏小，独扼兵冲。四月中浣，警报村翁。

胡芦营外，聚蚁屯蜂。旌旗排列，矛戟磨砻。定难提剑，笞孰折葼。

公闻愤激，驰五花骢。刃铦蹈白，弓劲弯彤。斑声雷震，炮火霞烘。

绥交授首，兵接披胸。千军横扫，鼍鼓逢逢。右军光溃，全队分丛。

云容惨淡，日色朦胧。力拼效死，誓欲摧凶。箭能耳贯，戈可喉舂。

溃围而出，血染袍浓。殿而不伐，自掩勋庸。劳而不得，自失谦恭。

御灾捍患，折节卑躬。丰功赫濯，雅度雍容。深沈将略，博雅儒宗。

壮怀投笔，丕绩铭钟。宠邀宪眷，奏达宸聪。旂常勋茂，台鼎恩隆。

锦袍璀璨，玉佩玲珑。门墙桃李，车马梧桐。揆文奋武，造帮登峰。

生等从学，气质陶镕。执经座右，雪立帘栊。诘戎麾下，霜历矛鏦。

见闻切切，颂祷喁喁。特书韵语，敬表私衷。
有赠
白玉蟾（宋代）

云锁蓬莱海接天，琪花瑶草簇春烟。三千年里桃初实，十二楼前月正圆。

白日尘埃飞不到，青冥风露冷无眠。共君既饱胡麻饭，一棹归欤弱水船。
蜀张氏赐书诗
韩驹（宋代）

张公昔蹋中朝班，夜随仙官上九关。再拜天皇少却立，手掣云汉归人间。

钩陈熟视不呵责，坐令光耀惊尘寰。至今公家蜀江上，紫气夜属岷峨山。

昭回断缺久未补，女娲鍊石亦已艰。似闻天上列星怒，下问云汉何时还。

丁宁贤孙善拂拭，不用构阁深防闲。为公作诗刻坚石，可使万古驱神奸。
临江仙 秋日
黄媛介（明代）

庭竹萧萧常对影，捲帘幽草初分。罗衣香褪懒重熏。

有愁憎语燕，无事数归云。

秋雨欲来风未起，芭蕉深掩重门。海棠无语伴销魂。

碧山生远梦，新水涨平村。
吴兴秋思二首
陈陶（唐代）

不是苕溪厌看月，天涯有程云树凉。

何意汀洲剩风雨，白蘋今日似潇湘。

日夕鲲鱼梦南国，苕阳水高迷渡头。

故山秋风忆归去，白云又被王孙留。
酬陈居士
曹勋（宋代）

唤起离愁落木声，抱饥犹自向书耕。
江湖有梦追前事，天地无书笑此生。
岁晏断鸿羁客影，夜深残火故人情。
幸来相就分岑寂，闲对梅花酌翠觥。
上李补阙
黄滔（唐代）

十洲非暂别，龙尾肯慵登。谏草封山药，朝衣施衲僧。

月留江客待，句历钓船征。终恐林栖去，餐霞叶上升。
山行有感
郑关（明代）

北邙多旧墓，苔石侵枯骨。借问葬者谁，云是李与霍。

英名迈千古，此际何汨没。一日掩泉扃，万事从此歇。

人生天地间，百岁犹仓卒。谁能脱于斯，多谋信为拙。
东埔春耕
谢天与（明代）

一蓑烟雨耨黄昏，半掩柴扉绿野村。借问庞公今去远，高风谁共此中论。
三言二首
黄庭坚（宋代）

寄岳云，安九夏。
无间绿，实潇洒。
碧溪头，古松下。
卧盘陀，昼复夜。
鲍谿甫话旧
唐时升（明代）

慈竹萧森已梦中，相逢草草去匆匆。
玉机欲问精微义，珠贯还思律吕工。
家在万山黄叶晚，路经千里白蘋风。
人间聚散寻常事，莫恨凄凉垞帐空。
看花吟
陈著（宋代）

少陵野老老更痴，看花看开千万枝。
安乐窝中打乖叟，看花只看半开时。
二贤看花各有意，我亦有意看离披。
红飞换得绿阴出，潇洒颇与老眼宜。
麦风扬尘野色秀，梅雨蒸叶香气滋。
避人好鸟著巢稳，争春蜂蝶今何之。
本来生意无间断，静看游戏造物儿。
不观圣人画剥卦，剥穷于上复下随。
嗟乎人事正如此，盛非终盛衰非衰。
衰盛相乘乃常理，盛不必喜衰奚悲。
谁知世情偏喜盛，我看花衰我自知。
郭无伤邝无畏见过
函是（清代）

金栗如来是后身，澄潭孤月净无尘。看同镜里人何似，话到声销道易亲。

铁树开残寒腊焰，雪花藏得旧年春。水云上下深深意，鹤影松虬好结邻。
杂咏一百首·鲁仲连
刘克庄（宋代）

六国钧南面，甘为北面臣。
向微生一叱，几帝虎狼秦。
浣溪纱
张先（宋代）

楼倚春江百尺高，
烟中还未见归桡。
几时期信似江潮？
花片片飞风弄蝶，
柳阴阴下水平桥。
日长才过又今宵。
示法轮宗觉
胡寅（宋代）

身如槁木藏春色，眼似澄江映秋碧。
洞庭湖上月同圆，石廪峰前人不识。
从来说法闹云林，直措人心定难得。
岂关佛运有穷通，自是担肩无膂力。
看君古井直浪尽，阅世空花等尘寂。
虽然独饭一盂香，争似发甘千百亿。
和渊明仲秋有感
梵琦（元代）

皇天分四时，白露表佳节。最爱潭水清，犹如镜容彻。

蟾蜍出复没，络纬声欲绝。静卧深夜起，仰观众星列。

流水可嗟吁，附势非俊杰。身即大患本，家无长生诀。

且餐篱下菊，兼吸杯中月。
五月六日约诸友游北山舟已具而予偶不能出诸
高斯得（宋代）

区中无由舒眼界，欲上云峰观九派。
颇闻黄龙擅奇特，傥得窥临真一快。
清苕一线仅委蛇，具区万顷何滂湃。
又闻法华两招提，清旷夐绝人境隘。
池光潋滟镜无台，山色清寒身不壤。
石林幻出三玲珑，万虎千罴断雄怪。
幽贞叶策天相之，梅雨初晴白日晒。
州家幸肯借官船，亟馔鱼虾菹韭薤。
奈何欲往竟不谐，徒羡诸公脱天械。
归来争发古锦囊，令予伎疗如爬疥。
嵇康本自不羁人，况复时屯方翮铩。
终当於此结菁茅，庶可偿渠猿鹤债。
送李侍御归宣州使幕
韩翃（唐代）

春草东江外，翩翩北路归。官齐魏公子，身逐谢玄晖。

山色随行骑，莺声傍客衣。主人池上酌，携手暮花飞。
沁园春·辛巳五月十六日谒北碚张荩忱将军墓
王用宾（清代）

于戏将军，人孰无死，死国为雄。忆短兵相接，长城破虏，临机制变，沂水摧锋。

陷阵先登，挥军直指，虾寇闻名顿改容。如公者，是武安绝轶，武穆重生。

总，要突破、重围建上功。便凶门凿出，骑追穷。

先轸元归，伏波尸裹，一失临淮壁垒空。澄清事，问中原将领，谁嗣英风。
九日感怀
黄庚（元代）

新橙初试蟹螯肥，一曲清歌酒一卮。
料得故园秋正好，黄花应怪客归迟。
南歌子·乱絮飘晴雪
石孝友（宋代）

乱絮飘晴雪，残花绣地衣。西园歌舞骤然稀。只有多情蝴蝶、作歌飞。旧事深琴怨，新愁减带围。倚楼凝望更依依。怕见一天风雨、卷春归。
出婺城
苏泂（宋代）

万顷平田雪，前村昨夜梅。
梦还荆国旧，吟欠兔园才。
只作寻诗去，何曾为酒来。
兹行得奇事，夹道有琼瑰。
送吴兴太守行十绝句 其七
刘一止（宋代）

燕寝风清昼漏长，愧公延我读书堂。此日偶同元凯癖，他年倘忆郑公乡。
赞三宝
释印肃（宋代）

迷悟本同光，信时无隐藏。
幻空如梦体，三昧觉华王。
悼石湖三首
姜夔（宋代）

未定情钟痛，何堪更悼亡。
遣书知伏枕，来吊只空堂。
雪里评诗句，梅边按乐章。
沉思酒杯落，天阔意茫茫。
夕景
汪广洋（明代）

水树和烟生，人家傍沙语。
孤帆何处来，惊凫去如雨。
正气歌为节妇王母单孺人作
戴亨（清代）

乾坤有正气，絪缊磅礴无终始。
铸人形，载人理。
纲常不立，熙熙攘攘，如此而已。
天地虚生亦虚死。
兹气之所钟，不独在男子。
黄鹄思故雄，柏舟悲天只。
铁骨坚刚火莫镕，玉质晶莹泥不滓。
死者复生，生者弗耻。
精诚可以变天地，梁山一哭城崩圮。
絅先之妇单孺人，矢心砺节无乃是。
结缡岁甫更，良人命忽倾。
愿随地下袪蝼蚁，不愿局蹐贪馀生。
腹中有子难决绝，大义不合鸿毛轻。
夫死三月儿出腹，一线呱呱延似续。
手作口哺傍繐帏，鬼语吹窗枭夜哭。
抚畜廿四年，辛勤难备述。
儿成母责终，贞魂含笑归幽谷。
事达九重苦节彰，寒泉幽壤褒天章，阴灵皓月同辉光。
君不见木槿花，朝始娇娆暮泥沙。
君不见新杨柳，濯濯春条倏枯朽。
陇畔有乔松，亭亭翠盖无春冬。
涧底有磐石，怒涛崩奔不改色。
人生百年瞬息间，砥节不如此，天地虚生亦虚死。
呜呼不及此女子。
塞下曲
陈荐夫（明代）

塞草黄云万里哀，胡天漠漠鸟飞回。
汉家几见封侯印，曾系沙场白骨来。
侍皇太子释奠宴诗
萧子良（南北朝）

霜轻流日，风送夕云。雕檐结彩，绮井生文。四琏合旨，八簋舒芬。
江城子
周紫芝（宋代）

碧梧和露滴清秋。小庭幽。翠烟流。羞带一襟，明月上危楼。苦恨秋江风与月，偏管断，这些愁。

此情空道两绸缪。信悠悠。几时休。到得如今，刬地见无由。拟待不能思想得，无限事，在心头。
应真二首 其一
刘克庄（宋代）

五百逋逃士，刘郎不放心。教醒阿罗汉，飞空无处寻。
落叶和查夏重 其二
陈吁（清代）

美荫宜炎夏，冬来爱负曦。朔风知我意，日夜相芟夷。

去翳延暾温，排阴引晨熹。凝寒布煦燠，萧索生融滋。

寄语当涂子，慎勿戕生机。
上方僧京师识面短句二首
陈舜俞（宋代）

乱云峰顶紫田翁，二十年前辇寺逢。
怪我无成头白早，千金散尽学屠龙。
和子由四首 韩太祝送游太笼
苏轼（宋代）

偶作郊原十日游，未应回首厌笼囚。
但教尘土驱驰足，终把云笼烂漫酬。
闻道逢春思濯锦，更须到处觅菟裘。
恨君不上东封顶，夜看金轮出九幽。
和子瞻调水符
苏辙（宋代）

多防出多欲，欲少防自简。
君看山中人，老死竟谁谩。
渴饮吾井山，饥食甑中饭。
何用费卒徒，取水负瓢罐。
置符未免欺，反覆虑多变。
授君无忧符，阶下山可咽。
寿李雁湖
吴泳（宋代）

汹汹风涛卒未清，便提小队按行营。
一言刑省朝歌盗。单骑恩怀渤海兵。
丰德自应通绿籍，长年何必饭黄精。
劝公剩压兰英酒，为作涪川小太平。
白头吟
黄肃（明代）

长丝弦声缓，短丝弦声急。
长短苦不齐，抱取向郎泣。
明明皓月，三五圆缺。
念我所思，中道而别。
噭噭云中雁，北风声烈烈。
愿寄一行书，与郎相诀绝。
泰山高嵬嵬，海水不见底。
妾心终不移，研山枯海水。
和仁仲春日十绝
胡寅（宋代）

洛阳风俗事栽花，流水园林眇一涯。
移得旧根春不老，错疑蜂蝶过邻家。
子中兄招饮次韵 其二
周必大（宋代）

立朝共踏东华土，居里同抽北阙身。从此清风与明月，尊前真属两閒人。
次韵沈史君怀冈梅花
楼钥（宋代）

玉人迥立山谷里，不有使君谁与怜。
毋庸高牙煞风景，为著佳句增孤妍。
寒溪照影谩千树，横笛吹残又一年。
传闻年后更多在，便思跃马趋平川。
秋日杂诗 其一
边连宝（清代）

秋风肃以清，策策鸣窗纸。中有兀坐人，幽忧漫不理。

索之无其端，觅之无其委。既同乱茧丝，复似洪河水。

浩淼绝垠堮，澒洞少涯涘。何以消遣之，惟有杜康耳。

一从断酒来，谁复发我齿。
丘林诸君以春雪三绝见寄走赋长句奉酬
苏颂（宋代）

彼美春工用意多，剪裁琼蕊缀庭柯。
妍辞重识梁园赋，寡和还庭郢国歌。
莫叹馀花皆惨悴，共看修柏自婆娑。
尊前谩爱风光好，不见山阴泛棹过。
后湖行（黄册贮湖洲中民部领之）
文翔凤（明代）

日中有琼池，月下有蕊渊。
其精堕为朱雀玄武之二水，钟陵疑即须弥巅。
遂就前湖作殿阙，五风摄处驻行天，沧溟操筑又桑田。
自是水轮扶地轴，不比羲仲御虞泉。
簪石岂仗神鳌戴，衔木非凭精卫填。
琉璃推现天人界，香水捧浮帝释莲。
独留后湖照婵娟，金银气已贮秋烟。
中有群玉为策府，由来曲洛是书渊。
灵沼未闻还宴镐，昆池何况本学滇。
钟阜如龙下饮之，岛屿真横过海船。
鸡笼龙舟碧相揖，对蛾对镜画春妍。
君出太平门，试拂堤边柳。
天丝树树堪垂手，锦水绣岭低回否。
长生新馆立烟波，万顷明月万顷荷。
荷柄发花香入带，风来湖上竟如何。
早秋南楼书事
释道潜（宋代）

白帝初回天地秋，井梧叶老阴尚稠。森森爽气入屏幔，骨冷魂尚无汗流。

觉来览眺觅佳处，挟册独上西南楼。崇山广泽坐可挹，远水孤村横道周。

上窥青天堕海日，下瞰白鹤盘庭楸。谁令浓阴起曾嶂，扑扑乱眼如云浮。

埋林涨壑只俄顷，抚袂掩抑将谁俦。明星皎月邈难见，络纬蟋蟀空啁啾。

安得风生土囊口，万里一扫无停留。王孙未归空碧草，我思不见徒离忧。
孤山新作三贤祠
周紫芝（宋代）

两公才力尽骅骝，俱得东南第一州。易湿青衫江上泪，难禁白发海边秋。

此生名字依然在，晚岁功名亦未酬。处士若无当日节，更将何物配风流。
酬吴秀才霅川相送
韦庄（唐代）

一叶南浮去似飞，楚乡云水本无依。离心不忍闻春鸟，

病眼何无送落晖。掺袂客从花下散，棹舟人向镜中归。

夫君别我应惆怅，十五年来识素衣。
贞元十四年旱甚见权门移芍药花
吕温（唐代）

绿原青垄渐成尘，汲井开园日日新。
四月带花移芍药，不知忧国是何人。
送僧
释重顯（宋代）

禅石飞流溅碧莎，利生还喜下云坡。
途中若立三千客，剔起眉毛不在多。
兴庆池送江淮陈度支是日微凉
刘敞（宋代）

芙蕖满地水浮空，不意江湖入望中。独把一杯送归客，可怜羁思满秋风。
留别登州举人
苏轼（宋代）

身世相忘久自知，此行闲看古黄腄。
自非北海孔文举，谁识东莱太史慈。
落笔已吞云梦客，抱琴欲访水仙师。
莫嫌五日匆匆守，归去先传乐职诗。
偈
释方会（宋代）

杨歧无旨的，种田博饭吃。
说梦老瞿昙，何处觅踪迹。
雨晴过石塘留宿赠大中供奉
黄庭坚（宋代）

长虹垂地若篆字，晴岫插天如画屏。
耕夫荷耡解襏襫，渔父晒画投笭箵。
子期闻笛正怀旧，车胤当窗方聚萤。
独卧萧斋已无月，夜深犹听读书声。
旅泊遇郡中叛乱示同志
杜荀鹤（唐代）

握手相看谁敢言，军家刀剑在腰边。
遍收宝货无藏处，乱杀平人不怕天。
古寺拆为修寨木，荒坟开作甃城砖。
郡侯逐出浑闲事，正是銮舆幸蜀年。
次韵子履远寄之作
王安石（宋代）

飘然逐客出都门，士论应悲玉石焚。
高位纷纷谁得志，穷途往往始能文。
柴桑今日思元亮，天禄何时召子云。
直使声名传後世，穷通何必较功勋。
登澄海楼
鄂容安（清代）

楼阁凌虚揽胜全，皇华使节驻秋烟。眼明乐浪玄菟外，身在蜚廉桂观边。

万里朝宗分市舶，百年渐被沃桑田。登临我本蓬瀛客，清宴风光一畅然。
颂四宾主
释印肃（宋代）

活卓自由把不住，正令当行无本据。
除非北斗裹藏身，杳杳冥冥没住处。
谢崇上人惠新茶
曹勋（宋代）

春入闽溪草木香，灵芽一夕一丝长。
上人自是春风手，分与闲人齿颊芳。
耕田歌
陈恭尹（清代）

耕田乐，耕田苦。乐哉乐有年，苦哉不可言。春未至，先扶犁。

霜华重，土气肥。春已至，农事始。鸡未鸣，耕者起。泥汨汨，水光光。

二月稻芽，三月打秧。五月收花，六月垂垂黄。再熟之田始有望。

三月打秧，六月薅草。一熟之田，九月始得穫稻。近路畏马，马食犹寡。

近水畏兵，兵刈何名。上官不待熟不熟，昨日取钱今取谷。

西邻典衣东卖犊。黄犊用力且勿苦，屠家明日悬尔股。
次韵梅山弟醉吟七首
陈著（宋代）

人于忙处不知老，诗到醉时方是真。
相对梅山几杯酒，不知身亦是今人。
贺圣朝·断云归岫
丘处机（宋代）

断云归岫，长空凝翠，宝鉴初圆。大光明宏照，亘流沙外，直过西大。人间是处，梦魂沈醉，歌舞华筵。道家门、别是一船清，暗开悟心田。
次韵鲁望于公瑕宅观舞有赠
彭年（明代）

晚风吹拂暑烟收，曲宴重开醉客留。
竹外云来疑昨梦，花前月出浣新愁。
惊鸿妙舞情偏逸，雏凤娇歌韵转悠。
绮席瑶屏围叠嶂，恍然身在阆风楼。
临江仙 其一 赠临江庵李纯金道士
李炳灵（清代）

十二琴斋余雅韵，道人书画风流。白头来访赤松游。

林泉真隐逸，茗阁小勾留。

万里桥边雪水活，一庵自足千秋。雨中凉意上吟篝。

眼前皆俗子，物外得仙铸。
自笑
刘正谊（清代）

自笑情何僻，谋生竟未能。鬻田买古砚，贷米给诗僧。

花月耽成癖，禽鱼狎似朋。室人交谪我，妇语不须应。
次韵方夏日五首时渠在禹溪余乃居福严 其一
释德洪（宋代）

残书半摺立风檐，欲步还慵睡未忺。忽忆故人谈笑处，擘莲尝芡禦炎炎。
泰陵挽词 其二
赵佶（宋代）

姑射仙期早，华胥梦已陈。朝廷系圣母，基业付冲人。

日转铜壶影，天移玉座春。九门笳鼓发，悲动属车尘。
偈颂二十二首
释道生（宋代）

月生一，拶倒银山并铁壁。
月生二，土宿骑牛穿闹市。
月生三，屋头幽鸟语喃喃。
不是葛藤露布，亦非入理深谈。
七爱诗赠程乡令赵君·汉雍丘令刘矩
蒲寿宬（宋代）

吾爱刘淑方，礼逊以化彊。
谆谆耳提训，语味深且长。
忿恚为可忍，莫入鸣弦堂。
讼者各感去，从今无他肠。
夏初临 招隐
丁澎（清代）

若有人兮。南山之下，丛篁以筑居兮。芳草悠悠，王孙胡不归兮。

临流可鼓枻兮。搴兰旌以浩歌兮。白云在天，沧波何极，欲往从兮。

北渚辛夷，西堂蟋蟀，蛾眉独处，私自怜兮。猿惊鹤怨，山中难久留兮。

我所思兮。望涔阳暮与朝兮。悲哉兮。露白枫青，历九秋兮。
交廉布书事三首呈郎中机宜诗韵
吴说（宋代）

栖遁云岩下，无人到此边。
阶庭穿蚓穴，窗户蠹蜗涎。
寂寞春将老，淹留月再弦。
羁愁知几许，素发挽华巅。
送人明经及第东归
黄滔（唐代）

十问九通离义床，今时登第信非常。亦从南院看新榜，

旋束春关归故乡。水到吴门方见海，树侵闽岭渐无霜。

知君已塞平生愿，日与交亲醉几场。
次韵杨宰捕蝗宿竞岩四首
陈造（宋代）

旱蝗蔽土翳云空，遥想驱驰逐转蓬。
端坐赖君酬一饱，老颜可讳发惭红。
获周丰鼎见博古图第三卷铭六字
赵孟頫（元代）

丰鼎制特小，周人风故淳。摩挲玉质润，拂拭翠光匀。

铸法观来妙，铭文考更真。平生䔍好古，对此兴弥新。
自笑
郑刚中（宋代）

他人将钱买田园，尚患生才不神远。
我今贷钱买僻书，方且贪多怀不足。
较量缓急堪倒置，安得瓶中有储粟。
自笑自笑笑我愚，笑罢顽然取书读。
题黄州谢深道国正山庵
戴复古（宋代）

就荒山竹重抽笋，新种池荷晚著花。
意象全然似村落，又添茅屋两三家。
东城高且长
佚名（两汉）

东城高且长，逶迤自相属。
回风动地起，秋草萋已绿。
四时更变动，岁暮一何速！
晨风怀苦心，蟋蟀伤局促。
荡涤放情志，何为自结束！
燕赵多佳人，美者颜如玉。
被服罗裳衣，当户理清曲。
音响一何悲！弦急知柱促。
驰情整巾带，沉吟聊踯躅。
思为双飞燕，衔泥巢君屋。
别墅园池
胡宿（宋代）

小池连曲圃，幽可涤烦襟。
露菊凝秋艳，风荷结晚阴。
碧芦巢鸟重，青藻宅鱼深。
自是轮蹄外，嚣尘岂易侵。
王山长归越灯前酌别 其一
邵宝（明代）

陈榻事巳陈，不用再三渎。君去闭山斋，岁寒两竿竹。
秀野
胡仲弓（宋代）

世路荆榛日日深，山居抱膝且长吟。
便教定亶无公论，不到风闻松竹林。
江楼宴别
白居易（唐代）

楼中别曲催离酌，灯下红裙间绿袍。缥缈楚风罗绮薄，

铮鏦越调管弦高。寒流带月澄如镜，夕吹和霜利似刀。

尊酒未空欢未尽，舞腰歌袖莫辞劳。
游三岳山
乔行简（宋代）

疑是乘风到九天，不知身在此山巅。
万家攒簇炊烟底，一水萦纡去鸟边。
便学尘缘轻似羽，何妨诗意涌如泉。
停杯更待林梢月，归去家僮相未眼。
夏日林下作
齐己（唐代）

烦暑莫相煎，森森在眼前。暂来还尽日，独坐只闻蝉。

草媚终难死，花飞卒未蔫。秋风舍此去，满箧贮新篇。
与袁补阙寻蔡拾遗会此公出行后蔡有五韵诗…以此篇答焉
张九龄（唐代）

辙迹陈家巷，诗书孟子邻。偶来乘兴者，不值草玄人。

契是忘年合，情非累日申。闻君还薄暮，见眷及兹辰。

赠我如琼玖，将何报所亲。
和李上舍冬日书事
韩驹（宋代）

北风吹日昼多阴，日暮拥阶黄叶深。
倦鹊绕枝翻冻影，飞鸿摩月堕孤音。
推愁不去如相觅，与老无期稍见侵。
顾藉微官少年事，病来那复一分心？
题斋壁
陆游（宋代）

四顾茫茫水接天，幽居真个似乘船。
月窗竹影连栖鹊，露井桐声带断蝉。
甘寝每憎茶作祟，清狂直以酒为仙。
形骸那得常羁束，六十年来又二年。
题院人画小景
张宪（元代）

高栋层轩夜未央，溶溶新绿涨池塘。风轻杨柳金丝软，月淡梨花玉骨香。

乱唾碧茸纡曲径，独循青琐转回廊。千金一刻谁能买，输与豪家白面郎。
次韵叶希虞秘校同游天竺寺五绝句
苏颂（宋代）

丛林涧水尽萦回，岩室云房不染埃。
若使此中容小隐，会须卜筑赋归来。
读史二首 其一
葛胜仲（宋代）

祖尚浮虚事漆园，生平圜府不曾言。神峰峻若瑶林茂，手色全如玉柄温。

翊辅但求三兔窟，风流空擅一龙门。季年丧国排墙祸，绮靡谀言可得存。
句 其四
袁默（宋代）

归来联骑踏明月，南去眇然神思遐。
忆仙姿（九之二）
贺铸（宋代）

日日春风楼上。不见石城双桨。鸳枕梦回时，烛泪屏山相向。流荡。流荡。门外白苹溪涨。
上都
晁公溯（宋代）

晚岁辞荒塞，青春赴上都。
望云君日近，犯斗客星孤。
献纳看多士，衰迟失壮图。
功名吾已懒，归拟著潜夫。
偈颂六十五首 其七
释普济（宋代）

眼耳鼻舌身意，八万四千法门，昼夜放光动地。一翳在眼，空花乱坠。
登北高峰
周密（宋代）

山巅复山巅，树杪复树杪。白云已摩肩，青意犹未了。

积苏笑壤鼠，决眦极飞鸟。吴涛与越树，灭没窥缥缈。

洪荒本无界，所恨见者小。九万逍遥游，语大未易少。
牡丹
任斯（宋代）

日落帘垂春日长，懒晴天气牡丹香。细看月面天然白，不必姚家宫样黄。
同王子和过张氏小园
吴则礼（宋代）

永夏追凉得午阴，扶藜仍有小丛林。
应怜老子腰脚健，可是禅房花木深。
卷帘高竹与佳色，隐几黄鹂供好凌晨。
更遣惊人十样锦，并浇宿昔江湖心。
春秋战国门。宫之奇
周昙（唐代）

虞虢相依自保安，谋臣吞度不为难。

贪怜璧马迷香饵，肯信之奇谕齿寒。
和高簿
吴芾（宋代）

不惮驱驰半驿间，劝耕聊复到禅关。
耳根暗泻潺潺水，眼界横陈叠叠山。
已喜新来春事好，还嗟老去世涂艰。
洪崖幸尔心相契，此后何妨数往还。
再赋三首 其三
周紫芝（宋代）

移种定从天上，世间那有此香。白发人应羞看，鹅儿酒可争尝。
楚怀王
王十朋（宋代）

怀王误与虎狼亲，身死咸阳一旅人。见说国人怀旧德，楚虽三户亦亡秦。
书绅二法辞
晃逈（宋代）

心如常满杯，所以明知足。
心似不燃火，所以明无欲。
二法可行持，书绅聊自勗。
水帘飞瀑
吴高（明代）

暮春之月，春服既成。眷言乐游，求其友生。陟彼嶙峋，崖石壁立。

流泉涓涓，玉虹千尺。挹泉水兮，尘缨可濯。日月其迈，云何不乐。

花木畅茂，生意欣欣。浴沂咏归，思昔之人。我思昔人，匪耽逸豫。

优哉游哉，聊以适志。流觞泛泛，鸣鸟嘤嘤。感时怀古，千载同心。
贺寺簿先生入新居
方一夔（宋代）

紫阳从西来，孤峰望吴越。自昔有佳人，高蹈造理窟。

雉山走其有，清淑郁未发。吾宗紫阳居，秀挺鸾凤骨。

家学印大程，南北斗柄揭。迩来卜新居，佳气渺葱郁。

天香生桂兰，野性老薇蕨。嬉游独乐园，翛然立清绝。

我来坐庭隅，幽草澹风月。图书有真趣，为指掌中诀。
菊冬荣
薛季宣（宋代）

时乎时乎，去去如车毂之运行，瞥然过目无留停。

追随无及不我待，东篱菊花无耗，迤逦真到阳冬始敷荣。

落落离离■礧，蔓衍布丘坂，碧为之叶紫其茎。

争妍骋媚芬芳吐，如金如玉之繁英。含霜万颗好颜色，节虽可尚时难并。

惟重阳日月二九之嘉会，此时抱一符乾贞。年年闾里交相庆，宾朋相将相唤携手登高陵。

采茱插鬓款终日，揉挪碎蕊满盏浮醁醽。乃今候迟闰冬孟，其如金乌自飞𩆊走𨁈。

黄华从此后期拆，枉教陶令舒手望穿两眼睛。殊不见甲茁与芽萌，花诚细事足多惜，时良不遇令我伤衷情。

圣王作应五百岁，文昌殁既三千龄。中间贤君苦无辅，唐宗世民周宗荣。

孔丘无位皆汲汲，到头毕竟嗟无成。应如此花时来不吐颖，过期无用还丛生。

丛生失时又无用，蹉跎毕世空冥冥。于嗟后圣不时作，使人雨泪雰零零。

不如及花开，香醪但时倾。莫教花瘁后，有辜负花名。
春事已深终日坐忘有感
员兴宗（宋代）

静中我不记吾谁，户外春摇百卉腓。何处圣贤留个个，勿喧孔老竞师师。
丰镇观马市歌
汤贻汾（清代）

斗鸡台北盘羊西，眼中青海与月支。骓駓骃骆骝騵骐，沙平草软十万蹄。

穹庐月落光熹微，点点草头同敛棋。碧眼赤髯环不离。

黄皮靴阔毡裘肥，鞍鞯精铁玄熊皮。翻身上马作马嘶，一人马前作奔敌。

万马飞逐云烟移，一人殿后长竿提。口中马语无人知，天明霜露犹未晞。

尘埃已塞谷与蹊。前群上桥后群继，万炮飞击蹄声齐。

桥姚但用谷量马，一群一谷纷排挤。三駣八𩡩杂牝牡，九良五驽兼黄骊。

健儿入群马惊突，绳竿掣首施鞲羁。左腾右逸额尔敏，一堕不愁成肉麋。

纷纷驵侩牵人衣，手指白黑呼与骑。默者凤臆鸣麟鬐，步者发电奔逾辉。

千金百缗值不一，一顾再顾十倍奇。安能钩距得其实，以手作口讔可疑。

氐郎割券乐奇羡，连尾不足书成嘻。世无薛公与非子，筋肉不识由人欺。

乌孙突厥有谁致，致亦不过驽与疲。有唐八坊七十万，张公能事惟蕃滋。

绳钩直曲岂能识，但取立仗何愁稀。籋云喷玉困辕下，老乌啄疮血淋漓。

鞭箠刻烙厮养虐，速死不得徒歔欷。我虽相马胜董子，不明此中谁駃騠。

荒山嵯嶪愁鸡栖，只求款段寻幽宜。垂鞭亸鞚穿花堤，幸免折髀即庶几。

自朝至昃所见非，十驾九蹶无高低。殷勤剪刷是何意，帝闲方此徵雄姿。

神奴却笑王湛痴，我痴已矣将安之。空将天马歌西北，不诵田家秧马诗。
观物 其一
丘葵（宋代）

太虚寂无朕，妙感何絪缊。清浊一浮沈，二仪奠乾坤。

客形与客感，万变日纷纷。形感本来无，志诚谅斯存。
文丞相琴歌
吴锡麒（清代）

上弦谡谡松风鸣，下弦汩汩乃作厓山之海声。当时一弹再鼓处，山石欲裂天为惊。

永嘉道出清原寺，雨黑镫昏不成睡。手挥行箧七条弦，诗写孤臣两行泪。

泣山鬼兮云沈沈，感君恩兮波深深。哀哉丞相琴，即是丞相心。

糁羹尚记板桥道，麦饭谁哭冬青林。景炎时事可知矣，空抱壮怀犹不已。

五坡岭，零丁洋，可怜道路摧肝肠。何如青原山中留宿夜，清商一曲龙吟长。

生在南天死北地，流落孤琴旧时字。故友惟留玉带生，西台已碎竹如意。

吁嗟乎，坏漆凄凉五百秋，茫茫谁刺海滨舟。高山流水臣心在，尚欲黄冠故国游。
夏夜小方壶同萚石豫堂先生厚石作
汪仲鈖（清代）

梅雨乍歇梅风微，桐花绕庭作雪飞。四三冷伴拥深夕，都是去年花下客。

花开花谢曾几时，花应笑人忙未知。酒力诗怀两无奈，等闲负此分镫坐。

簟纹扇影凉与亲，秋风弹指成前因。早蝉珍重催斜日，警我劳心声第一。

镜光十里涵新荷，湖船并坐欹侧过。逋暑僧寮会应再，梦魂已越孤山背。
寄题延平范氏六桂堂
楼钥（宋代）

高门儒效许谁同，秀气于今照演峰。
家学一椿连五桂，地灵两剑化双龙。
三人衣钵清名接，累世簪缨庆事重。
彼茁孙枝更林立，不须万户羡侯封。
宫词 其五十二
赵佶（宋代）

黄昏人寂漏初稀，嫔御相从奉直归。慵困尚寻嬉戏事，竞将双陆且忘机。
乌夜啼（夜坐）
张鎡（宋代）

月儿犹未全明。乞怜生。几片彩云来去、更风轻。

应见我。行又坐。苦凝情。卷起帘儿不睡、到三更。
呈周务本三绝
郑刚中（宋代）

民因吏扰愈荒疲，不得田园破一犁。
此邑端须知令尹，春来处处麦连畦。
送无相祖老真骨归塔
王铚（宋代）

去来一念等孤云，只履西归道更尊。
落叶满山新塔就，雨花盈几故经存。
风清罢放林间鹤，月冷空啼岭上猿。
白发来为生死别，寒溪犹绕旧松门。
春晓
汪莘（宋代）

晓来雨初晴，天宇净如拭。
隔篱见花柳，春气乱五色。
东君浑不管，但为闲者得。
我方猎鹍鹏，溟南复溟北。
和微之以足疾不赴西湖赏雪
范纯仁（宋代）

年来遇景彊追攀，长恐身衰兴易阑。八十康宁天下少，四并聚会古为难。

客尘随念须频拂，世网萦人且自宽。布政未能跻乐俗，爱贤犹喜共清欢。

湖光映雪凝深碧，野色当轩展素纨。心似白公何虑脚，燕堂深暖小安禅。
答朱可大以徐迪功集见况
欧大任（明代）

即有徐昌谷，吾来后此公。书宁半袁豹，赋敢敌杨雄。

赤骥风云上，苍虬海岳中。朱游折人角，家学是宗工。
十里烟笼
徐夤（唐代）

十里烟笼一径分，故人迢递久离群。白云明月皆由我，

碧水青山忽赠君。浮世宦名浑似梦，半生勤苦谩为文。

北邙坡上青松下，尽是锵金佩玉坟。
扬州雨中张十七宅观妓（一作刘长卿诗）
张谓（唐代）

夜色带寒烟，灯花拂更然。残妆添石黛，艳舞落金钿。

掩笑须欹扇，迎歌乍动弦。不知巫峡雨，何事海西边。
代柬寄王去非
刘宰（宋代）

闻随使节过江东，想见旌旗十里红。多少苍生在寒谷，早吹邹律转春风。
玉人歌
杨炎正（宋代）

风西起。又老尽篱花，寒轻香细。漫题红叶，句里意谁会。长天不恨江南远，苦恨无书寄。最相思，盘橘千枚，脍鲈十尾。

鸿雁阻归计。算愁满离肠，十分岂止。倦倚阑干，顾影在天际。凌烟图画青山约，总是浮生事。判从今，买取朝醒夕醉。
三衢多碧轩
赵鼎（宋代）

平生爱山心不足，寸碧已复明双眸。暮年得此幽栖地，枕上烟岚万叠秋。
中秋宴城西楼别张子言
孟洋（明代）

八月天高河汉流，丹峰翠壑迥西楼。不堪鸿雁长为别，风树萧萧万杵秋。
上官桀诈令人为燕王旦上书言光疑有非常臣愿
袁说友（宋代）

燕国归符玺，将军有谤书。
君王嗟诡诈，党与悉趦趄。
白日中天照，浮云扫地除。
狂谋身一败，邪骨满丘墟。
野钓
韩偓（唐代）

细雨桃花水，轻鸥逆浪飞。风头阻归棹，坐睡倚蓑衣。
题天平山扑猪岭
张商英（宋代）

玉皇不禁上天梯，半筑临崖与斗齐。昨日我因寻药到，祇疑惊起日中鸡。
题长兴吴城
邵缉（宋代）

高台无地曲池平，漂泊勾吴宿古城。
一岸溼云沈夜色，四山凉叶下秋声。
咏栖云洞
余光庭（宋代）

去住无心洞里云，云窝寂寞宿氤氲。遥知此胜非凡匹，涧水岩花香异闻。
都下和同舍客李元老承信赠诗之韵
杨万里（宋代）

论交何必星霜久，白头得似倾盖友。
长安市上李将军，挽弓旧盖论石斗。
只今有子似渠长，清夜读书雪边牖。
云端烽烟半点无，怪来将军盖好武。
遗我骊珠三百颗，字字镌鑱未曾苟。
得得且看钱塘潮，莫莫言攀渭城柳。
朝家金印斗样大，情知盖上书生肘。
儒冠多误侬饱谙，毛锥焉用君知否。
便应早请终军缨，径须系取单于首。
居延蒲类水如天，吹作春风一杯酒。
归来冠剑上凌烟，剩作功名落人口。
如何收剑许光芒，也趁槐花黄里走。
献璞虽真盖救胫，绝弦何如只停手。
人生匹似风中花，荣瘁升沉岂非偶。
与君早赋归去来，名垂万古知何有。
盖如耳热歌鸣鸣，醉帽欹倾衣盖细。
诗流唱和秋虫鸣，僧房问荅狮子吼。
尽令俗客盖妨来，白眼相看勿分剖。
拟古（四四）
何景明（明代）

圆如天上月，光辉尚当缺。
与君非一身，安能不乖别。
关山日悠远，举步难可越。
君如双车轮，妾心如车辙。
相随万里去，绕绕何时绝。
赠笔生林君实
陆文圭（元代）

我爱古人巧，创物揜前闻。
遐哉苍颉氏，赖此蒙将军。
将军绝地苍，乃解开人文。
模写不得力，制作空云云。
只今千载下，艺圃专策勋。
贬黜毛锥子，褒进中书君。
工拙无定在，好恶有殊分。
老我翻墨渖，落纸无烟云。
有生来被褐，倩客试书裙。
双金惭报赠，只字寄殷勤。
忆昔行送社人李伯襄北上
欧必元（明代）

忆昔相逢五穗石，君年十五发覆额。我才弱冠长三年，桥门奋翅欢同藉。

握手还期尔汝交，粤王台下共诛茆。开社自裁灵运赋，闭门宁解子云嘲。

竹下棋枰花下酒，狂歌浪谑无不有。风雨孤灯半榻连，奇文疑义相分剖。

侧目徒看世人儿，抗风追雅为襟期。浮名惨淡成何用，与君非复少年时。

北堂萱草一朝折，叩地呼天泪如血。况复南山椿树摧，教人匍匐肠几绝。

君住铁城西，余亦家清溪。沧江阻隔百馀里，目断王孙草正萋。

君来吊我苫块上，此时无言但稽颡。语语肝肠独见君，至今怀抱成苍莽。

别去秋风一叶飘，看君振羽起云霄。威凤朝阳双翮健，老骥昂风千里骄。

文章合作无双价，名数何堪第二也。陵阳旧璞识者希，郢里新词和应寡。

羡君襟怀何卓荦，羡君高谈何岳岳。一鼓能登大将坛，片言定折充宗角。

此时君读中秘书，此时著作盈石渠。只寻观里巢鳷鹊，何意江头问鲤鱼。

功名富贵人应有，丈夫穷达须能守。今日尊前一送君，问君能忆昔年否。
蜀州试闱登楼西山巍然可爱因用试举子股肱萧
郭印（宋代）

棘闱倦羁束，何异韝上鹰。
突兀有高楼，寸目堪远凝。
雨残空正霁，暑尽秋初澄。
西山横一天，奇峰矗层层。
素约念樵子，烟霞同曲肱。
口腹在尘土，摆脱良未能。
嵩岱久隔绝，氛霾尚薰烝。
唯有岷峨秀，宇宙夸崚嶒。
或怅碧云合，或瞻红日升。
危栏朝暮意，拉君时一登。
下崿岭
张耒（宋代）

阴风吹我衣，左右入石壁。
石色寒更青，萧萧响枯枥。
深行方惨淡，路尽两崖辟。
群山岔然来，千里平若席。
兹惟东周壤，气象雄万国。
山河拱别都，自古帝皇宅。
轘辕天设险，坐制万夫力。
周公卜迁鼎，彼肯事无益。
天寒僮仆愁，岁晚霜霰逼。
缅思垂堂戒，揽辔三叹息。
梦中题尊经阁醒后述之博笑
袁宏道（明代）

壮哉尊经阁，缥缈入烟雾。千山列鲁儒，拱揖不知数。

俗竞形家言，两塔遥相顾。累土作尖峰，上有参天树。

海阳多贾人，纤啬饶积聚。握算不十年，丰于大盈库。

富也而可求，执鞭所忻慕。金口亲传宣，语在述而处。

师与商孰贤，赐与回孰富。多少穷乌纱，皆被子曰误。
又和彦常试院即事 其一
韦骧（宋代）

城壖候馆势弘开，捧诏彤庭薄暮来。庠序旁延优上舍，行能参暮见高才。

糊名独得珠无胫，摭实更忻山有莱。贤杰闻风争入彀，箪瓢何足乐颜回。